De arbejder ikke nødvendigvis på faste tidspunkter, i faste jobs eller for faste lønninger. De er hverken lønmodtagere eller selvstændige erhvervsdrivende. Og både myndighederne og de selv har svært ved at afgøre, hvor meget eller hvor lidt de skal betale i skat.

Et nyt tredje arbejdsmarked er for alvor ved at tage form i Danmark med nye jobtyper som bloggere, influencerere, youtubere, e-sports-udøvere og netbaserede start-ups. 300.000 danskere henter indtægter, honorarer og reklamegaver på et nyt og hastigt voksende arbejdsmarked, der befinder sig i en skattemæssige gråzone, der er svær at kontrollere, og som øger risikoen for fejl, forglemmelser og snyd. Det fastslår regeringens Skattelovråd nu i den første kortlægning af det tredje arbejdsmarked, der bliver offentliggjort i denne uge. I løbet af foråret bliver kortlægningen fulgt op af rådets bud på nye skatteregler, der kan forhindre, at det digitale arbejdsmarked stikker af i regelforvirring og sort arbejde.

»Nu har Skattelovrådet identificeret 300.000 erhvervsaktive borgere på dette nye arbejdsmarked – og vi er nødt til at forstå, at det vil vokse. Vi kommer til at se en kraftig stigning i folk, der på en eller anden måde lever af honorarer. Og det skal vi også håndtere skattemæssigt«, siger skatteminister Karsten Lauritzen (V).